HRVATSKA REGULATORNA AGENCIJA ZA MREŽNE DJELATNOSTI - HAKOM

RKP: 45902, OIB: 87950783661

**BILJEŠKE UZ FINANCIJSKE IZVJEŠTAJE**

**HRVATSKE REGULATORNE AGENCIJE ZA MREŽNE DJELATNOSTI**

**ZA RAZDOBLJE OD 1. SIJEČNJA DO 31. PROSINCA 2022.**

Financijski izvještaji Hrvatske regulatorne agencije za mrežne djelatnosti (dalje: HAKOM) za razdoblje od 1. siječnja do 31. prosinca 2022. izrađeni su sukladno Zakonu o proračunu (NN br. 144/21), Pravilniku o proračunskom računovodstvu i Računskom planu (NN br. 124/14, 115/15, 87/16, 3/18, 126/19 i 108/20), Pravilniku o financijskom izvještavanju u proračunskom računovodstvu (NN br. 37/22) i Okružnici Ministarstva financija o sastavljanju, konsolidaciji i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 31. prosinca 2022., KLASA: 400-02/22-01/26, URBROJ: 513-05-03-23-6 od 12. siječnja 2023.

1. **BILJEŠKE UZ IZVJEŠTAJ O PRIHODIMA I RASHODIMA, PRIMICIMA I**

**IZDACIMA (OBRAZAC PR-RAS**)

Bilješka 1.

Izvještaj o prihodima i rashodima, primicima i izdacima sastavljen je za razdoblje od 1. siječnja do 31. prosinca 2022. i uključuje prihode i rashode HAKOM-a. Primici i izdaci nisu evidentirani.

Podaci za popunjavanje financijskih izvještaja dobivaju se iz Glavne knjige koju informatički podržava Navision sustav. Poslovanje HAKOM-a obavlja se preko žiro-računa u Hrvatskoj poštanskoj banci d.d. broj: HR7423900011100320173 za kunsko i devizno poslovanje.

Bilješka 2.

U obrascu PR-RAS iskazani su u kunama:

|  |  |
| --- | --- |
| * ukupni prihodi poslovanja (šifra 6) | 64.750.485,57 |
| * ukupni rashodi poslovanja (šifra Z005) | 83.939.555,35 |
| ***manjak prihoda poslovanja (šifra Y001)*** | ***19.189.069,78*** |
| * ukupni prihodi od prodaje nefinancijske imovine (šifra 7) | 140.826,50 |
| * ukupni rashodi za nabavu nefinancijske imovine (šifra 4) | 10.431.684,95 |
| ***manjak prihoda od nefinancijske imovine (šifra Y002)*** | ***10.290.858,45*** |
| ***manjak prihoda i primitaka u promatranom razdoblju (šifra Y005)*** | ***29.479.928,23*** |
| *višak prihoda i primitaka – preneseni (šifra 9221-9222)* | *44.319.205,67* |
| ***višak prihoda i primitaka raspoloživ u sljedećem razdoblju (šifra X006)*** | ***14.839.277,44*** |

U razdoblju od 1. siječnja do 31. prosinca 2022. prihodi poslovanja su ostvareni u iznosu od 64.750.485,57 kn, odnosno 35,4% manje nego u istom razdoblju prethodne godine. Smanjenje ukupnih prihoda poslovanja proizašlo je najvećim dijelom iz smanjenja prihoda po posebnim propisima uslijed smanjenja naknada za obavljanje poslova HAKOM-a u 2022. i obročne otplate istih. Isto tako, u promatranom razdoblju prethodne godine naplaćene su naknade za uporabu radiofrekvencijskog (RF) spektra za mreže pokretnih komunikacija pete generacije (5G) nakon provedenog postupka javne dražbe što nije ostvareno i u 2022.

Rashodi poslovanja ostvareni su u iznosu od 83.939.555,35 kn, odnosno za 7,5% su veći nego u promatranom razdoblju prethodne godine. Rast ukupnih rashoda poslovanja proizašao je najvećim dijelom iz rasta rashoda za zaposlene, rashoda za službena putovanja, uredski materijal i ostale materijalne rashode, energiju, usluge tekućeg i investicijskog održavanja, usluge promidžbe i informiranja, računalne usluge i troškova reprezentacije. S druge strane, zakupnine i najamnine, intelektualne i osobne usluge te premije osiguranja su se smanjile.

Manjak prihoda poslovanja utvrđen za promatrano razdoblje iznosi 19.189.069,78 kn. Preneseni višak prihoda poslovanja iznosi 44.319.205,67 kn.

Prihodi od prodaje nefinancijske imovine ostvareni su u razdoblju od 1. siječnja do 31. prosinca 2022. u iznosu od 140.826,50 kn što predstavlja povećanje ostvarenja ovih prihoda u odnosu na promatrano razdoblje prethodne godine kad su iznosili 76.000,00 kn. Prihodi od prodaje nefinancijske imovine su u 2022. najvećim dijelom ostvareni uslijed prodaje dva službena vozila HAKOM-a.

Rashodi za nabavu nefinancijske imovine su ostvareni u iznosu od 10.431.684,95 kn, što predstavlja povećanje ostvarenja ovih rashoda u odnosu na promatrano razdoblje prethodne godine za 48,6%. Najveći dio rashoda za nabavu nefinancijske imovine se odnosi na ulaganja u računalne programe, na rashode za dodatna ulaganja za ostalu nefinancijsku imovinu, rashode za nabavu mjernih instrumenata i uređaja, uredske opreme te rashoda za nabavu prijevoznih sredstava u cestovnom prometu.

Ostvareni manjak prihoda od nefinancijske imovine iznosi 10.290.858,45 kn te se povećao u odnosu na ostvarenje u istom razdoblju 2021.

Ukupni rezultat HAKOM-a u 2022. je manjak prihoda i primitaka u iznosu od 29.479.928,23 kn, a s obzirom da preneseni višak prihoda i primitaka iznosi 44.319.205,67 kn, ukupni višak prihoda i primitaka raspoloživ u sljedećem razdoblju iznosi 14.839.277,44 kn.

Bilješka 3.

6323 Tekuće pomoći od institucija i tijela EU

Tekuće pomoći od institucija i tijela EU ostvarene su u 2022. u iznosu od 83.857,39 kn što predstavlja povećanje u odnosu na ostvarenje u prethodnom izvještajnom razdoblju. Od ukupnog iznosa pomoći od EU evidentiranog u izvještaju, 60.390,72 kn se odnosi na refundaciju troškova službenih putovanja od BEREC-a (Tijelo europskih regulatora za elektroničke komunikacije), a 23.466,67 kn od ostalih tijela EU. Povećanje prihoda tekućih pomoći od institucija i tijela EU je rezultat povećanja inozemnih službenih putovanja tijekom 2022. nakon što su u ranijim razdobljima ista bila ograničena zbog krize uzrokovane virusom COVID-19.

Bilješka 4.

64 Prihodi od imovine

Prihodi od imovine su u 2022. evidentirani u iznosu od 26.866,48 kn što predstavlja povećanje u odnosu na 2021. kada su iznosili 20.644,00 kn. Zatezne kamate su redovito obračunate i naplaćene od poslovnih subjekata koji nisu podmirili svoje obveze prema HAKOM-u do datuma dospijeća. Najznačajniji iznos pozitivnih tečajnih razlika odnosi se na tečajne razlike nastale prilikom povrata dijela jamčevnog pologa od strane zakupodavca Officium partnera d.o.o. nakon sklapanja novog ugovora o zakupu. Kamate na depozite po viđenju nisu materijalno značajne zbog niskih kamatnih stopa poslovne banke.

Bilješka 5.

652 Prihodi po posebnim propisima

Prihodi po posebnim propisima, koji se odnose na naknade za uporabu radiofrekvencijskog spektra, naknade za uporabu adresa i brojeva, naknade za obavljanje poslova HAKOM-a u području poštanskih i željezničkih usluga te drugih poslova u području elektroničkih komunikacija, su u 2022. ostvareni u iznosu od 64.601.735,45 kn, što je 35,5% manje u odnosu na ostvarenje u prethodnom izvještajnom razdoblju. Na smanjenje prihoda je najvećim dijelom utjecalo smanjenje određenih naknada i mogućnost obročnog plaćanja temeljem Pravilnika o plaćanju naknada za obavljanje poslova HAKOM-a. Naknade su smanjenje s namjerom da se utroši višak prihoda akumuliran iz prethodnih razdoblja. Isto tako, u prethodnoj godini proveden je postupak javne dražbe nakon kojeg su izdane dozvole za uporabu radiofrekvencijskog (RF) spektra za mreže pokretnih komunikacija pete generacije (5G) na području Republike Hrvatske. Temeljem tih dozvola naplaćene su naknade, što nije ostvareno i u 2022.

Bilješka 6.

6632 Kapitalne donacije

Kapitalne donacije su u 2022. evidentirane u iznosu od 2.000,00 kn te se odnose na ručno izrađenu kinesku vazu koju je predsjednik Vijeća HAKOM-a preuzeo za HAKOM od predsjednika tvrtke Huawei za središnju i istočnu Europu te za nordijske zemlje. Povjerenstvo za procjenu vrijednosti imovine je provelo postupak interne procjene vrijednosti ručno izrađene kineske vaze te je ista evidentirana u poslovnim knjigama HAKOM-a.

Bilješka 7.

31 Rashodi za zaposlene

Rashodi za zaposlene su u promatranom razdoblju ostvareni u iznosu od 50.945.411,30 kn, što predstavlja povećanje od 6,1% u odnosu na ostvarenje u promatranom razdoblju prethodne godine. Povećanje rashoda za zaposlene posljedica je većeg broja zaposlenika i izmjene određenih ugovora o radu. Prosječan broj zaposlenih na osnovi stanja na početku i na kraju izvještajnog razdoblja u 2022. iznosi 188, a u 2021. je iznosio 187 (veza šifra Z007). Isto tako, povećani su ostali rashodi za zaposlene. Na njihovo povećanje najveći utjecaj su imale otpremnine, jubilarne nagrade, božićnica i bonus za uspješan rad.

HAKOM je u 2022. zapošljavao jednog zaposlenika za kojeg su korištene mjere aktivne politike zapošljavanja koje provode Ministarstvo rada i mirovinskoga sustava i Hrvatski zavod za zapošljavanje (mjere za stjecanje prvog radnog iskustva/pripravništva).

Bilješka 8.

32 Materijalni rashodi

Materijalni rashodi su tijekom 2022. ostvareni u iznosu od 32.904.118,54 kn, što predstavlja povećanje u odnosu na promatrano razdoblje prethodne godine kada su iznosili 29.918.768,00 kn. Troškovi službenih putovanja su značajno porasli što je posljedica većeg broja inozemnih službenih putovanja nakon što su ista bila ograničena tijekom prethodne dvije godine zbog krize uzrokovane virusom COVID-19. Na povećanje materijalnih rashoda je utjecalo i povećanje:

* troškova uredskog materijala i ostalih materijalnih rashoda (stručna literatura, materijal i sredstva za čišćenje, razna računalna sitna oprema, potrošni materijal za novi KMP Osorščica),
* troškova energije (zbog značajnog poskupljenja opskrbe električnom energijom),
* rashoda za usluge tekućeg i investicijskog održavanja (radovi na sanaciji pristupnog puta za KMP Veliki Bokolj i KMP Osorščica, tekuće i investicijsko održavanje ostalih kontrolno-mjernih stanica i postaja, opreme, službenih vozila),
* rashoda za usluge promidžbe i informiranja (promidžbeni materijali, produkcija videa u povodu Dana sigurnijeg interneta, razne brošure za zaštitu korisnika, Kalkulator privatnosti na sjedištu-privatnost.hakom.hr, izrada animiranog videa s temama smetnje i EU roaming),
* rashoda za računalne usluge (održavanje računalnih programa – CABP, GIS, CHIRplus, HRNet, Navision, web aplikacija, e-Dozvole, e-Operator, aplikacija „Ne zovi“, Centrix i dr.),
* troškova reprezentacije (Međunarodna konferencija "Accessible Future", sastanak članica IRG Rail-a, Dan tržišta elektroničkih komunikacija, Okrugli stol dionika tržišta željezničkih usluga i dr.).

Od materijalnih rashoda tijekom 2022. smanjene su zakupnine i najamnine (u 2022. sklopljen je novi ugovor o zakupu poslovnog prostora u Zagrebu po povoljnijim cijenama od prijašnjeg ugovora), zdravstvene usluge (sistematski pregledi zaposlenika), intelektualne i osobne usluge, ostale usluge, premije osiguranja i dr.

Bilješka 9.

34 Financijski rashodi

Financijski rashodi su u promatranom razdoblju ostvareni u iznosu od 54.182,19 kn, što predstavlja povećanje u odnosu na ostvarenje u promatranom razdoblju prethodne godine. Na povećanje navedenih rashoda utjecaj je imalo povećanje rashoda za bankarske usluge i usluge platnog prometa.

Bilješka 10.

7 Prihodi od prodaje nefinancijske imovine

Prihodi od prodaje nefinancijske imovine u 2022. su evidentirani u iznosu od 140.826,50 kn što predstavlja povećanje u odnosu na promatrano razdoblje prethodne godine. Prihodi od prodaje nefinancijske imovine su najvećim dijelom ostvareni uslijed prodaje dva službena vozila HAKOM-a starijih od 8 godina. Prodaja službenih vozila je obavljena provedbom javnog natječaja o prodaji službenih vozila. Službena vozila su prodana putem prikupljanja zatvorenih pisanih ponuda, a kriterij za odabir ponude je bila najviša ponuđena kupoprodajna cijena.

Bilješka 11.

4 Rashodi za nabavu nefinancijske imovine

Rashodi za nabavu nefinancijske imovine su ostvareni u iznosu od 10.431.684,95 kn te se najvećim dijelom odnose na ulaganja u računalne programe (CABP sustav), na rashode za dodatna ulaganja za ostalu nefinancijsku imovinu (nadogradnja Navisiona, e-Dozvola, e-Operatora, e-Glavnog projekta, aplikacije HAKOMetar plus, aplikacije SAT i dr.), rashode za nabavu mjernih instrumenata i uređaja za potrebe mjerenja radiofrekvencijskog spektra, uredske opreme (računala, bežična računalna oprema, računalna mrežna oprema) te rashode za nabavu prijevoznih sredstava u cestovnom prometu (nabavljeno je novo mjerno vozilo).

1. **BILJEŠKE UZ BILANCU (OBRAZAC BIL)**

Bilješka 12.

01 Neproizvedena dugotrajna imovina

Povećanje nabavne vrijednosti neproizvedene dugotrajne imovine je rezultat nabave licenci za sustav Centrix. Obračunat je ispravak vrijednosti neproizvedene dugotrajne imovine za 2022.

Bilješka 13.

02 Proizvedena dugotrajna imovina

Tijekom 2022. nabavljena su nova računala i računalna oprema, pokretna komunikacijska oprema, oprema za održavanje i zaštitu, mjerni uređaji, kontrolno-mjerna postaja Osorščica s pripadajućom nefinancijskom imovinom, mjerno vozilo, računalni programi i uredski namještaj. Dio stare proizvedene dugotrajne imovine koja je zamijenjena novom je odlukama rashodovan i isknjižen iz poslovnih knjiga temeljem potvrda o ekološkom zbrinjavanju i primitku u naravi. Obračunat je ispravak vrijednosti proizvedene dugotrajne imovine za 2022.

Bilješka 14.

05 Dugotrajna nefinancijska imovina u pripremi

Dugotrajna nefinancijska imovina u pripremi je na dan 31. prosinca 2022. evidentirana u iznosu od 2.240.163,06 kn:

* 827.558,17 kn – građevinski objekti u pripremi (izrada projektne dokumentacije za kontrolno-mjernu postaju (KMP) Bilogora; izgradnja elektroenergetskih objekata za priključenje KMP-a Veliki Bokolj i KMP-a Bilogora na elektroenergetsku distribucijsku mrežu),
* 501.004,89 kn – postrojenja i oprema u pripremi (antenski stup za HAKOM središte Split; antenski stup za KMP Bilogora),
* 911.600,00 kn – ostala nematerijalna proizvedena imovina u pripremi (nadogradnja sustava e-Dozvole – 1. i 2. faza; nadogradnja računovodstvenog sustava Navision - uvođenje eura).

Bilješka 15.

11 Novac u banci i blagajni

Strukturu financijske imovine u ukupnom iznosu od 110.698.099,82 kn (šifra 1) najvećim dijelom čini novac na računu kod tuzemnih poslovnih banaka u iznosu od 76.953.388,30 kn. Važno je napomenuti da se veći dio novca na žiro-računu (59.388.762,01 kn) odnosi na zaprimljene novčane pologe koji predstavljaju jamstva za ozbiljnost i valjanost sudjelovanja u postupku javne dražbe (detaljnije objašnjeno u Bilješci 19.), zatim za ozbiljnost ponude u postupcima javne nabave te kao jamstvo za uredno ispunjenje ugovora. Nakon ispunjenja određenih uvjeta novčani polozi će biti vraćeni ponuditeljima odnosno poslovnim subjektima s kojima su sklopljeni ugovori.

Bilješka 16.

12 Depoziti, jamčevni polozi i potraživanja

od zaposlenih te za više plaćene poreze i ostalo

Jamčevni polozi dani zakupodavcu kao jamstvo za uredno plaćanje zakupa i zajedničkih troškova su smanjeni jer je zakupodavac vratio HAKOM-u dio jamčevnog pologa u iznosu od 125.203,86 EUR. Naime, tijekom 2022. sklopljen je novi ugovor o zakupu kojim su ugovorene niže cijene zakupa, a time i manji iznos jamčevnog pologa kao osiguranja plaćanja. Jamčevni polozi su svedeni na srednji tečaj Hrvatske narodne banke d.d. sa stanjem na dan 31. prosinca 2022.

Ostala potraživanja se odnose na potraživanja za naknade koje se refundiraju (HZZO) u iznosu od 51.184,17 kn i na ostala nespomenuta potraživanja – Državni proračun u iznosu od 283.059,35 kn koja se odnose na duplo plaćene račune Državnog proračuna pri čemu se preplaćeni iznos na zahtjev vraća iz Državnog proračuna ili sredstva ostaju za podmirenje novih računa.

Bilješka 17.

16 Potraživanja za prihode poslovanja

Potraživanja za prihode poslovanja iznose 31.274.682,90 kn. Najznačajnija su potraživanja za prihode po posebnim propisima koja se odnose na potraživanja za prihode od davatelja poštanskih usluga, od frekvencija, od adresa i brojeva te tehničkog pregleda.

Povećanje potraživanja za prihode poslovanja rezultat je izmjene Pravilnika o plaćanju naknada za obavljanje poslova HAKOM-a kojim je uvedeno obročno plaćanje naknada (4 obroka) iznosa većeg od 500.000,00 kn (u 2021. je prag za obročno plaćanje iznosio 2 milijuna kuna) čime je dio prihoda za račune izdane u 2022. naplaćen u 2022., a preostali dio će biti ostvaren u 2023.

Proveden je ispravak vrijednosti potraživanja sukladno Pravilniku o proračunskom računovodstvu i Računskom planu.

Bilješka 18.

19 Rashodi budućih razdoblja i nedospjela naplata prihoda

Unaprijed plaćeni rashodi budućih razdoblja u iznosu od 629.252,33 kn se odnose na licence, premiju osiguranja vozila, stručno usavršavanje zaposlenika, pretplatu na stručne časopise i dr.

Bilješka 19.

2 Obveze

Ukupne obveze su iskazane u iznosu od 64.579.987,57 kn. Najveći dio se odnosi na obveze za jamčevine (59.388.762,01 kn), obveze za zaposlene (plaća za prosinac 2022.) i za materijalne rashode.

Najveći udio u obvezama za jamčevine se odnosi na obveze za zaprimljene novčane pologe koji predstavljaju jamstva za ozbiljnost i valjanost sudjelovanja u postupku javne dražbe, koju je pokrenuo HAKOM, s elektroničkim oblikom nadmetanja za dodjelu radiofrekvencijskog spektra u frekvencijskim pojasevima 800 MHz, 900 MHz, 1800 MHz, 2100 MHz, 2600 MHz i 3600 MHz. Iznos jamstva ovisio je o frekvencijskom pojasu i zemljopisnom području za koje se podnositelj javlja. Novčani polozi u ukupnom iznosu od 58.926.571,60 kn su zaprimljeni u listopadu i studenom 2022. od strane dva ponuditelja.

Bilješka 20.

9 Vlastiti izvori

Napravljena je obvezna korekcija rezultata te je u 2022. ostvaren manjak prihoda poslovanja u iznosu od 19.050.243,28 kn i manjak prihoda od nefinancijske imovine u iznosu od 10.429.684,95 kn. Preneseni višak prihoda iz prethodnih godina iznosio je 44.319.205,67 kn.

Obračunati prihodi poslovanja (šifra 96) iznose 31.278.834,81 kn te su se povećali za 14,3% u odnosu na stanje 31. prosinca 2021.

Bilješka 21.

991/996 Izvanbilančni zapisi

U izvanbilančnoj evidenciji u iznosu od 16.567.462,95 kn je evidentirano sljedeće:

1. tuđa imovina dobivena na korištenje u iznosu od 7.723.091,64 kn (objekti u zakupu - Sky-office, Sljeme, Labinštica, PKMP Čilipi, Vidova gora, KMP Split, Lončarski Vis, KMP Kockica, KMP Zrinska gora, KMP Degman, KMP Rota, PKMP Savudrija),
2. instrumenti osiguranja plaćanja u iznosu od 7.754.116,11 kn (dani i primljeni vrijednosni papiri – detaljniji pregled u tablici niže),
3. potencijalne obveze po osnovi sudskih sporova u tijeku u iznosu od 1.090.255,20 kn (detaljniji pregled u tablici niže).

U nastavku su tablice s popisom ugovornih odnosa i slično koji uz ispunjenje određenih uvjeta mogu postati obveza ili imovina (dane i primljene bjanko zadužnice, dane i primljene zadužnice te bankovne garancije i jamstvo kao instrumenti osiguranja plaćanja) te popis sudskih sporova u tijeku s opisom prirode spora, procjenom financijskog učinka koji može proisteći iz sudskog spora kao obveza ili imovina te procijenjenim vremenom odljeva ili priljeva.

**POPIS PRIMLJENIH I DANIH VRIJEDNOSNIH PAPIRA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Red. br.** | **Datum izdavanja** | **Instrument osiguranja** | **Iznos dani/primljeni** | **Primatelj/**  **davatelj** | **Namjena** | **Rok važenja** | **Napomena** |
| 1. | 10.10.2014. | Bjanko zadužnica br. OV-10490/14 | do 100.000,00 kn | INA d.d. | Osiguranje plaćanja | 31.12.2022. | Dani vrijednosni papir |
| 2. | 10.10.2014. | Bjanko zadužnica br. OV-10491/14 | do 100.000,00 kn | INA d.d. | Osiguranje plaćanja | 31.12.2022. | Dani vrijednosni papir |
| 3. | 15.02.2022. | Zadužnica poslovni br. OV-1230/2022 | 259.062,39 kn | HEP – Operator distribucijskog sustava d.o.o. | Osiguranje plaćanja | 31.12.2023. | Dani vrijednosni papir |
| 4. | 23.07.2019. | Bankovna garancija br. 4100935388 | 5.800.000,00 kn | Odašiljači i veze d.o.o. | Uredno ispunjenje ugovora | 31.12.2022. | Primljeni vrijednosni papir |
| 5. | 08.09.2020. | Bjanko zadužnica br. OV-7461/2020 | 26.488,20 kn | KODEKS d.o.o. | Otklanjanje nedostataka u jamstvenom roku | 28.10.2025. | Primljeni vrijednosni papir |
| 6. | 30.12.2020. | Zadužnica poslovni br. OV-12272/2020 | 165.366,00 kn | Mjerne tehnologije d.o.o. | Otklanjanje nedostataka u jamstvenom roku | 24.12.2027. | Primljeni vrijednosni papir |
| 7. | 23.09.2021. | Bjanko zadužnica br. OV-10581/2021 | 32.451,09 kn | KODEKS d.o.o. | Otklanjanje nedostataka u jamstvenom roku | 06.12.2026. | Primljeni vrijednosni papir |
| 8. | 22.10.2021. | Bankovna garancija br. 4101047282 | 213.600,00 kn | Odašiljači i veze d.o.o. | Uredno ispunjenje ugovora | 31.12.2024. | Primljeni vrijednosni papir |
| 9. | 13.01.2022. | Zadužnica poslovni br. OV-355/2022 | 29.880,00 kn | Iskon Internet d.d. | Uredno ispunjenje ugovora | 31.01.2024. | Primljeni vrijednosni papir |
| 10. | 20.01.2022. | Bankovna garancija br. 5402271735 | 34.161,48 kn | Wiener osiguranje Vienna Insurance Group d.d. | Uredno ispunjenje ugovora | 31.01.2024. | Primljeni vrijednosni papir |
| 11. | 25.01.2022. | Bankovna garancija br. 2204000444 | 45.864,62 kn | Allianz Hrvatska d.d. | Uredno ispunjenje ugovora | 30.01.2024. | Primljeni vrijednosni papir |
| 12. | 11.02.2022. | Bankovna garancija br. 120-49-165609 | 125.000,00 kn | Badurini d.o.o. | Uredno ispunjenje ugovora | 01.03.2024. | Primljeni vrijednosni papir |
| 13. | 29.04.2022. | Bankovna garancija br. 5402290341 | 135.244,28 kn | KMPG Croatia d.o.o. | Uredno ispunjenje ugovora | 26.05.2023. | Primljeni vrijednosni papir |
| **Red. br.** | **Datum izdavanja** | **Instrument osiguranja** | **Iznos dani/primljeni** | **Primatelj/**  **davatelj** | **Namjena** | **Rok važenja** | **Napomena** |
| 14. | 02.06.2022. | Bankovna garancija br. 22011100002 | 71.577,75 kn | PricewaterhouseCoopers d.o.o. | Uredno ispunjenje ugovora | 15.01.2023. | Primljeni vrijednosni papir |
| 15. | 24.06.2022. | Bankovna garancija br. 2224-0-00401 | 91.000,00 kn | Cullen International SA | Uredno ispunjenje ugovora | 01.07.2025. | Primljeni vrijednosni papir |
| 16. | 28.06.2022. | Bjanko zadužnica br. OV-6916/2022 | 80.987,62 kn | KODEKS d.o.o. | Otklanjanje nedostataka u jamstvenom roku | 30.08.2027. | Primljeni vrijednosni papir |
| 17. | 04.07.2022. | Bankovna garancija br. 4101075960 | 77.688,79 kn | KODEKS d.o.o. | Uredno ispunjenje ugovora | 20.06.2023. | Primljeni vrijednosni papir |
| 18. | 09.09.2019. | Bjanko zadužnica br. OV-9886/2019 | 10.000,00 kn | Badurini d.o.o. | Otklanjanje nedostataka u jamstvenom roku | 15.09.2023. | Primljeni vrijednosni papir |
| 19. | 18.10.2019. | Bjanko zadužnica br. OV-11249/2019 | 10.000,00 kn | Badurini d.o.o. | Otklanjanje nedostataka u jamstvenom roku | 15.09.2023. | Primljeni vrijednosni papir |
| 20. | 21.11.2019. | Bjanko zadužnica br. OV-12589/2019 | 10.000,00 kn | Badurini d.o.o. | Otklanjanje nedostataka u jamstvenom roku | 15.09.2023. | Primljeni vrijednosni papir |
| 21. | 05.07.2021. | Bjanko zadužnica br. OV-5234/2021 | 98.402,40 kn | Badurini d.o.o. | Otklanjanje nedostataka u jamstvenom roku | 15.09.2023. | Primljeni vrijednosni papir |
| 22. | 27.09.2022. | Bankovna garancija br. 2204005376 | 49.790,60 kn | GDi d.o.o. | Uredno ispunjenje ugovora | 31.08.2023. | Primljeni vrijednosni papir |
| 23. | 04.11.2022. | Bankovna garancija br. 2204006151 | 77.800,00 kn | Omega software d.o.o. | Uredno ispunjenje ugovora | 24.05.2023. | Primljeni vrijednosni papir |
| 24. | 29.11.2022. | Bjanko zadužnica br. OV-11106/2022 | 54.370,80 kn | Mjerne tehnologije d.o.o. | Otklanjanje nedostataka u jamstvenom roku | 16.12.2027. | Primljeni vrijednosni papir |
| 25. | 07.12.2022. | Bankovno jamstvo br. 541034 | 55.380,09 kn | KODEKS d.o.o. | Uredno ispunjenje ugovora | 25.11.2023. | Primljeni vrijednosni papir |
|  |  | **UKUPNO** | **7.754.116,11 kn** |  |  |  |  |

**POPIS SUDSKIH SPOROVA U TIJEKU**

|  |  |  |  |  |  |  |
| --- | --- | --- | --- | --- | --- | --- |
| **Red.**  **br.** | **Sudska oznaka predmeta** | **Vrsta tužbenog zahtjeva** | **Procjena financijskog učinka** | **Tuženik** | **Tužitelj/ica[[1]](#footnote-1)** | **Tijek postupka/**  **Procijenjeno vrijeme priljeva i odljeva sredstava** |
| 1. | Klasa: 114-02/14-01/10  Pr-9642/2014  Gž R-2241/2016  Revr-501/2018 | Radi isplate | 92.612,73 kn | HAKOM | XY-1 | 29.09.2016. – presuda Općinskog radnog suda u Zagrebu,  03.10.2016. – izjavljena žalba tužitelja,  02.02.2018. – Županijski sud u Zagrebu odbio žalbu tužitelja i potvrdio prvostupanjsku presudu,  15.05.2018. – izjavljena revizija tužitelja – Vrhovni sud Republike Hrvatske,  2023. – procijenjeno vrijeme priljeva i odljeva sredstava. |
| 2. | Klasa: 114-02/15-01/03  Pr-8/2015  Gž R-252/2017  Gž R-243/2019  Rev-2229/2019 | Radi diskriminacije | Nije određena | HAKOM | XY-2 | 20.06.2017. – presuda Općinskog radnog suda u Zagrebu,  29.06.2017. – izjavljena žalba tužiteljice,  03.07.2018. – presuda – prihvaćena žalba – djelomično preinačena 1. st. presuda,  20.08.2018. – izjavljena revizija tužiteljice – Vrhovni sud Republike Hrvatske,  01.07.2019. – rješenje – prihvaćena žalba – ukinuto 1. st. rješenje,  2023. – procijenjeno vrijeme priljeva i odljeva sredstava. |
| 3. | Klasa: 114-02/17-01/03  Pr-1201/2017 | Statusno  (radi diskriminacije) | 47.035,42 kn | HAKOM | XY-3 | 23.06.2017. – tužba – Općinski radni sud u Zagrebu,  04.11.2021. – održano ročište za glavnu raspravu,  2023. – procijenjeno vrijeme priljeva i odljeva sredstava. |
| 4. | Klasa: 114-02/16-01/01  Pr-1141/2016  Pr-3065/2019 | Statusno  (radi diskriminacije) | 240.800,00 kn | HAKOM | XY-4 | 13.05.2016. – tužba – Općinski radni sud u Zagrebu,  17.03.2023. – zakazana rasprava,  2023. – procijenjeno vrijeme priljeva i odljeva sredstava. |
| 5. | Klasa: 114-02/17-01/04  Pr-1551/2017 | Statusno  (radi nedopuštenosti otkaza) | 430.560,00 kn | HAKOM | XY-5 | 11.08.2017. – tužba – Općinski radni sud u Zagrebu,  27.09.2018. – rješenje Općinskog radnog suda u Zagrebu – prekid postupka do pravomoćnosti postupka koji se vodi pod poslovnim brojem Pr-1201/2017,  2023. – procijenjeno vrijeme priljeva i odljeva sredstava. |
| **Red.**  **br.** | **Sudska oznaka predmeta** | **Vrsta tužbenog zahtjeva** | **Procjena financijskog učinka** | **Tuženik** | **Tužitelj/ica** | **Tijek postupka/**  **Procijenjeno vrijeme priljeva i odljeva sredstava** |
| 6. | Klasa: 114-02/18-01/04  Pr-4809/2018  Gž R-1123/2019  Pr-6942/2020  Gž R-1810/2021  Rev-332/2022 | Statusno  (utvrđenje radnog odnosa) | Nije određena | HAKOM | XY-6 | 16.05.2019. – presuda Općinskog radnog suda u Zagrebu,  27.05.2019. – izjavljena žalba tužitelja,  19.05.2020. – rješenje Županijskog suda u Zagrebu – ukinuta 1.st. presuda i predmet vraćen na ponovno suđenje,  30.11.2021. – Županijski sud u Zagrebu – presuda – odbijena žalba HAKOM-a,  28.03.2022. – prijedlog HAKOM-a za dopuštenje revizije – Vrhovni sud Republike Hrvatske,  2025. – procijenjeno vrijeme priljeva i odljeva sredstava. |
| 7. | Klasa: 114-02/19-01/05  Pr-1813/2019  Gž R-1364/2021  Pr-1813/2022 – promijenjen upisnik | Statusno  (utvrđenje radnog odnosa) | Nije određena | HAKOM | XY-7 | 20.05.2019. – prvostupanjski postupak u tijeku – Općinski radni sud u Zagrebu,  24.11.2021. – Županijski sud u Splitu – rješenje – odbijena žalba kao neosnovana – potvrđeno rješenje o prekidu postupka Općinskog radnog suda u Zagrebu od 20.08.2021.,  17.01.2023. – zakazana rasprava  2025. – procijenjeno vrijeme priljeva i odljeva sredstava. |
| 8. | Klasa: 114-02/18-01/04  Pr-1562/2022 | Radno  (prestanak, otkaz, utvrđenje radnog odnosa) | Nije određena | HAKOM | XY-8 | 14.07.2022. – tužba – Općinski radni sud u Zagrebu,  04.04.2023. – zakazana rasprava,  2025. – procijenjeno vrijeme priljeva i odljeva sredstava. |
| 9. | Klasa: 740-01/22-01/39  Pr-2027/2022 | Radno materijalna davanja  (isplata) | 279.247,05 kn | HAKOM | XY-9 | 17.10.2022. – tužba – Općinski radni sud u Zagrebu,  17.02.2023. – zakazana rasprava,  2025. – procijenjeno vrijeme priljeva i odljeva sredstava. |
| 10. | Klasa: 114-02/18-01/04  Ovr-931/2022  Gž Ovr-1330/2022 | Ovrha radi vraćanja na rad odnosno u službu | Nije određena | HAKOM | XY-10 | 24.03.2022. – prijedlog za ovrhu – Općinski građanski sud u Zagrebu,  09.09.2022. – Županijski sud u Zagrebu rješava o prijedlogu HAKOM-a za obustavu postupka,  2025. – procijenjeno vrijeme priljeva i odljeva sredstava. |
| 11. | Klasa: 114-02/22-01/01  Pr-2290/2022 | Radno  (prestanak, otkaz, utvrđenje radnog odnosa) | Nije određena | HAKOM | XY-11 | 10.10.2022. – tužba – Općinski radni sud u Zagrebu,  2025. – procijenjeno vrijeme priljeva i odljeva sredstava. |
|  |  | **UKUPNO:** | **1.090.255,20 kn** |  |  | **NAPOMENA:**  uz ukupan iznos procjene financijskog učinka treba računati na kamate i parnične troškove. |

1. **BILJEŠKE UZ IZVJEŠTAJ O RASHODIMA PREMA FUNKCIJSKOJ KLASIFIKACIJI (OBRAZAC RAS – funkcijski)**

Za izvještajno razdoblje ukupni rashodi poslovanja i rashodi za nabavu nefinancijske imovine iznosili su 94.371.240,30 kn, a prikazani su u funkcijskoj klasifikaciji 0486 - Istraživanje i razvoj: Komunikacije – šifra 0486.

1. **BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA (OBRAZAC P-VRIO)**

Smanjenje u vrijednosti imovine u iznosu od 5.358,79 kn (šifra P003) odnosi se na rashodovanje nefinancijske proizvedene dugotrajne imovine koja je zbrinuta kao elektronički otpad.

Povećanje u obujmu nefinancijske imovine u iznosu od 7.000,00 kn (šifra P018) odnosi se na inventurom utvrđen višak proizvedene dugotrajne imovine (UPS Cover Winter 3K, UPS Chloride 3000VA i protuprovalni sef).

Smanjenje u obujmu financijske imovine u iznosu od 122.030,02 kn (šifra P029) odnosi se na otpis zastarjelih potraživanja za prihode poslovanja koja nije moguće naplatiti jer su poslovni subjekti ugašeni i brisani iz sudskog registra.

1. **BILJEŠKE UZ IZVJEŠTAJ O OBVEZAMA (OBRAZAC OBVEZE)**

Stanje obveza na dan 31. prosinca 2022. iznosi 64.416.788,82 kn – šifra V006.

Ukupne nedospjele obveze u iznosu od 64.416.788,82 kn (šifra V009) najvećim dijelom se odnose na:

1. obveze za jamčevine, i to prvenstveno na obveze za zaprimljene novčane pologe koji predstavljaju jamstva za ozbiljnost i valjanost sudjelovanja u postupku javne dražbe s elektroničkim oblikom nadmetanja za dodjelu radiofrekvencijskog spektra u frekvencijskim pojasevima 800 MHz, 900 MHz, 1800 MHz, 2100 MHz, 2600 MHz i 3600 MHz (58.926.571,60 kn),
2. obvezu za isplatu plaće za prosinac 2022.,
3. obveze za rashode prema dobavljačima.

Obveza za isplatu plaće i obveze prema dobavljačima su podmirene u siječnju 2023.

Stanje nedospjelih međusobnih obveza proračunskih korisnika na dan 31. prosinac 2022. iznosi 6.113,16 kn. Međusobne obveze proračunskih korisnika tijekom 2022. odnosile su se na:

* računalne usluge (Srce - Sveučilišni računski centar Sveučilišta u Zagrebu) - stanje obveza na dan 31. prosinca 2022. iznosi 6.113,16 kn;
* stručno usavršavanje zaposlenika (Ekonomski fakultet u Zagrebu – Međunarodna konferencija „2nd Zagreb International Conference on the Law of Obligations“; Ministarstvo pravosuđa i uprave RH - državni stručni ispiti; Hrvatski državni arhiv – stručni ispit za upravljanje dokumentima i arhivskim gradivom izvan arhiva);
* intelektualne usluge (Fakultet elektrotehnike i računarstva – definiranje procedura mjerenja kvalitete usluga u javnim pokretnim mrežama; Hrvatski zavod za norme - HRN EN ISO);
* usluge promidžbe (Fakultet elektrotehnike i računarstva – ažuriranje i nadogradnja Kalkulatora privatnosti na sjedištu - privatnost.hakom.hr; ELMAR 2022.);
* ostale usluge (Fakultet elektrotehnike i računarstva – projekt Pristupačnost 2022 "Podizanje svijesti u društvu i pristupačnosti korisničkih usluga osobama s invaliditetom");
* obveze za povrat pogrešno uplaćenih sredstava koja su poslovni subjekti umjesto u Državni proračun uplatili na žiro-račun HAKOM-a (naknade za upotrebu RF spektra);
* članarine (Hrvatski zavod za norme) i drugo.

Ostale tekuće obveze na dan 31. prosinca 2022. su evidentirane u iznosu od 59.794.073,90 kn te su se odnosile na obveze za jamčevine (za ozbiljnost i valjanost sudjelovanja u postupku javne dražbe za dodjelu radiofrekvencijskog spektra, za ozbiljnost ponude u postupku javne nabave te za uredno ispunjenje ugovora) u iznosu od 59.388.762,01 kn, obveze za predujmove od kupaca (373.906,45 kn) i obveze za porez na dodanu vrijednost na inozemne usluge za prosinac 2022. (31.405,44 kn).

U Zagrebu, 30. siječnja 2023.

|  |  |
| --- | --- |
|  | ***Predsjednik Vijeća*** |
|  | ***Tonko Obuljen*** |

1. Podaci o tužitelju su anonimizirani u svrhu zaštite osobnih podataka fizičkih osoba, sukladno propisima koji uređuju zaštitu osobnih podataka. [↑](#footnote-ref-1)